Man wat Bela-Bela-vrou glo aanrand bly agter traliesElzaan Smit voor die aanval. Foto: Verskaf Die man wat daarvan aangekla word dat hy Elzaan Smit (41) buite ŉ kuierplek in Bela-Bela só erg aangerand het dat haar gesig vergruis is en sy een van haar oë verloor het, het Dinsdag weer in die Bela-Bela-landdroshof verskyn. Kol. Ronel Otto, woordvoerder van die polisie, het gesê Freddy Modikwe moet op 13 Augustus weer in die hof wees om te hoor of hy op borgtog vrygelaat sal word. Modikwe het vroeër skuld ontken op die aanklagte teen hom. Hy het ook in die hof beweer hy is werkloos en werk soms as ŉ tuinier. Maroela Media het vroeër berig Smit is buite ŉ kuierplek in die dorp deur die man oorval en met ŉ betonblok aangerand. Otto het egter gesê Smit is vermoedelik buite ŉ taverne in die township net buite die dorp aangerand. Sy is die volgende oggend in ŉ sloot langs ŉ treinspoor gevind. Irma Genis, Smit se jarelange vriendin, het Dinsdag gesê daar is ooggetuies wat haar by ŉ kroeg in die dorp sien kuier het. “Sy kan glad nie onthou wat gebeur het nie, aangesien sy breinskade in die aanval opgedoen het. Sy sou nie williglik saam met vreemde mans na ŉ taverne in die township gaan nie. Dalk het hulle haar teen haar wil soontoe geneem of haar soontoe gesleep toe sy reeds bewusteloos geslaan was. Maar sy sou nie saam met mans daar gaan kuier het nie,” het Genis gesê. Elzaan Smit na die aanval. Foto: Verskaf Genis het bewerings dat Smit as gesellin gewerk het ook ten sterkste ontken. Sy het vertel dat een van Smit se voormalige kêrels uit wraak ŉ valse Facebook-profiel in haar naam geskep het waarop hy aangedui het dat sy as gesellin werk. Dit het aanleiding tot die gerugte oor haar beroep gegee. “Dit is glad nie waar nie. Sy is ŉ haarkapper en bedryf haar salon in haar ma se huis in Bela-Bela,” het Genis gesê. “Sy sal nou natuurlik nooit weer ŉ haarkapper kan wees nie, aangesien sy nie kan staan nie en sy haar een oog verloor het. Maar tot en met haar aanval het sy as ŉ haarkapper gewerk.” Smit word steeds in die Dr. George Mukhari-hospitaal in Pretoria behandel en sal Dinsdag opereer word om die oogkas waar sy haar oog verloor het skoon te maak. Genis het gesê dat sy steeds emosioneel baie swaarkry en dat sy berading ontvang.